Kim Edberg Andersen (DD), 2026-01-20:
1,5 mia. kr. er ikke noget, der kommer til at koste danskerne penge.
Det er argumentationen fra regeringen.
En transportafgift koster ikke danskerne penge.
En dieselafgift koster ikke danskerne penge.
Og vi kan sørme ikke regne ud, hvorfor tingene er blevet dyrere nede i supermarkedet, så det kan vi ikke fortælle danskerne – det ved vi ikke.
Nu er jeg jo ikke den stærkeste i matematik, så jeg skal åbenbart sende et spørgsmål til ministeren om, om 1,5 mia. kr. minus 250 mio. kr. så stadig væk giver en manko.
Der kan jeg forstå, at regeringen tænker: Så bruger vi lige nogle tusinde kroner på det også.
Det kunne man jo forestille sig at en ordfører allerede nu kunne klargøre for fra talerstolen og sige: Det, vi laver nu, koster danskerne penge.
Men det gør selvfølgelig ondt, og så er undskyldningen, at det er alle de andres skyld, og at det er kriser alle andre steder og ikke afgiftspresset fra den danske regering, der gør, at danskerne bliver fattigere.
Det er på grund af alle mulige andre.
Det er jo valgår, så hvis der er nogle danskere, der hopper på den, så velkommen til virkeligheden, når de der 2 år er gået – først var det elafgiften i 2 år, og nu er det emballageafgiften i 2 år.
Det er sjovt, at alting handler om, at vi lige skal på den anden side af valget, og så vil man se folk i øjnene igen.
Det her udvidede producentansvar lyder godt i overskrifterne, men vi er jo bare rigtig godt med.
Vi havde jo allerede punktafgifter i Danmark, og vi var rigtig godt med.
Så kom EU, og så sad man over fire glas champagne og blev enige om at lave noget fælles for os alle sammen, og så var det, at danskerne glemte at fortælle: Jamen vi er allerede godt i gang; vi har allerede taget ekstra penge for alle de skraldespande, der skal være alle steder; vi har allerede taget ekstra penge i forhold til emballage.
Det glemte vi lige, så nu laver vi en afgift til.
Så værsgo danskere, nu kan I få lov til at betale dobbelt eller trippelt.
Der er ingen grænser og ingen kvaler, danskerne betaler.
Det hører man også selv folk fra Venstre stå og sige fra talerstolen, og der bliver man som blå dreng lidt trist, når man tænker på, at der er nogle skolepenge, der skal betales tilbage et eller andet sted, hvis ikke man kan regne det ud.
Men når det så er sagt, kan man spørge: Giver det mening at sortere?
Ja, det gør danskerne allerede.
Og så køber de aldrig fyrfadslys igen.
Den skal der så betales for, både af producenten og efterfølgende skal jeg også betale for det, når jeg smider det ud.
Så ryger det i en forbrænding, for vi kan ikke bruge det til noget, og så er det faktisk noget, man vinder på den grønne omstilling, for så har vi jo varen der, og så skal københavnerne ikke have jernmarker i nærområdet.
Nej nej, det sætter vi op i Jylland.
Hold da op, hvor er det her noget klimagak.
Der har fru Mette Thiesen fuldstændig ret – man skulle nok lade være med at være en lemming, der som nr. 27 hopper ud over kanten, og så bagefter bare stå og sige, at der ikke er nogen over og ikke nogen ved siden af Europa-Parlamentet, eller hvad det var, ministeren fik sagt heroppefra.
Altså, det er jo stadig det danske Folketing, der er den lovgivende magt.
Vi har 1,5 mia. kr. om året i forhold til at betale dagbøder, og tænk nu, hvis regningen kun er på 1,2 mia. kr. – så kan man lægge afgiften oven på, og så har man vundet 500 mio. kr., som vi kan bruge på noget fornuftigt i Folketinget.
Jamen kan I ikke se, hvor nemt matematik er, hvis man har en holdning og et standpunkt til tingene?
Problemet med det her er jo dybest set, at vi indfører flere og flere afgifter for danskerne, fordi de skal kvæles i den grønne omstilling, og fordi de skal være så bevidste om tingene.
Og danskerne er rigtig, rigtig bevidst om tingene; de vil rigtig gerne.
Men noget, de hellere vil, er faktisk at kunne betale varerne i køledisken.
Og så vender vi tilbage til udgangspunktet: CO 2 -afgift, emballageafgift, transportafgift, dieselafgift og udvidet producentansvar.
Jeg ved ikke, om det kun er nordjyder, der tænker: Det er da mærkeligt, at jeg skal blive ved med at betale for tingene flere gange, før de forstår, at jeg er for fattig til egentlig at købe kødet dernede, så jeg slet ikke får en plastikbakke og emballagen om den.
Det er tudetosset, at vi bare bliver ved med at skrue på afgifterne og gøre danskerne fattigere og fattigere, og at vi engang til nytår næste år kan sige: Nu får I en check igen; vi ved ikke, hvem der får den, men I får den alle sammen, især hvis I stemmer på mig.
Gør det nu billigere at være dansker.
Gør nu det her med at sortere til noget, som danskerne gider være med i, i stedet for at vi kvæler dem i det og de slet ikke gider være med.
For hvad sker der så?
Så kommer det hele i restaffald.
Og så kan det godt være, at vi har betalt for det både til EU og i forhold til punktafgifter og forbrænding og vores egen skraldespand.
Men hvis vi skal have danskerne med på det her, skal vi holde op med at gøre det, og så skal vi holde op med at fortælle dem historier om, at det ikke bliver dyrere.
Jeg kommer ikke til at sende et spørgsmål til ministeren om, om han kan regne ud for mig, om 1,5 mio. kr. minus 250 mio. kr. stadig ikke går i nul.
Det kan både jeg og de fleste danskere regne ud, så derfor skal vi naturligvis ikke stemme for den her tåbelighed.
Jeg er ked af, at der er så mange lemminger, der allerede har gjort det.
Men det er jo ikke forkert at stoppe noget, når man finder ud af, at det er tosset, og det her er tudetosset, så vi støtter forslaget.